62022CJ0240_RES
Kawża C‑240/22 P
Il‑Kummissjoni Ewropea
vs
Intel Corporation Inc.
Sentenza tal-Qorti tal-Ġustizzja (Il-Ħames Awla) tal‑24 ta’ Ottubru 2024
“Appell – Kompetizzjoni – Abbuż minn pożizzjoni dominanti – Suq tal-mikroproċessuri – Deċiżjoni li tikkonstata ksur tal-Artikolu 102 T FUE u tal-Artikolu 54 tal-Ftehim ŻEE – Tnaqqis għal fedeltà – Klassifikazzjoni bħala prattika abbużiva – Strateġija intiża sabiex teskludi l-kompetituri li huma mill-inqas effiċjenti daqs l-impriża f’pożizzjoni dominanti”
Appell – Aggravji – Ksur tal-projbizzjoni milli tagħti deċiżjoni ultra petita – Rikors għal annullament kontra deċiżjoni tal-Kummissjoni li tikkonstata ksur tar-regoli tal-kompetizzjoni – Assenza – Eżami mill-Qorti Ġenerali ta’ argumenti allegatament mhux imqajma fl-att promotur – Amplifikazzjoni ta’ motiv eżistenti u li għandu rabta mill-qrib ma’ dan il-motiv – Ammissibbiltà
(Statut tal-Qorti tal-Ġustizzja, Artikolu 21; Regoli tal-Proċedura tal-Qorti Ġenerali, Artikolu 84(1))
(ara l-punti 96 sa 106)
Kompetizzjoni – Proċedura amministrattiva – Deċiżjoni tal-Kummissjoni li tikkonstata ksur – Stħarriġ ġudizzjarju – Stħarriġ tal-legalità – Portata – Sostituzzjoni tal-motivi tal-att ikkontestat – Esklużjoni
(Artikoli 102 u 263 TFUE)
(ara l-punti 138, 158, 163, 166, 293, 316, 317)
Pożizzjoni dominanti – Abbuż – Kunċett – Kunċett oġġettiv li jikkonċerna l-aġir ta’ natura li jinfluwenza l-istruttura tas-suq u li għandu bħala effett li jostakola ż-żamma jew l-iżvilupp tal-kompetizzjoni – Obbligi tal-impriża dominanti – Kompetizzjoni abbażi tal-merti – Kriterji ta’ evalwazzjoni
(Artikolu 102 TFUE; Ftehim ŻEE, Artikolu 54)
(ara l-punti 175 sa 180)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Analiżi tal-kompetitur daqstant effiċjenti – Kriterji ta' evalwazzjoni
(Artikolu 102 TFUE; Ftehim ŻEE, Artikolu 54)
(ara l-punti 181, 182, 201, 203)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Analiżi tal-kompetitur daqstant effiċjenti – Obbligi probatorji tal-impriża f’pożizzjoni dominanti li jikkontestaw l-eżattezza tal-kalkoli mwettqa fil-kuntest ta’ din l-analiżi
(Artikolu 102 TFUE; Ftehim ŻEE, Artikolu 54)
(ara l-punti 204 sa 208)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Oneru tal-prova li jaqa’ fuq il-Kummissjoni – Analiżi tal-kompetitur daqstant effiċjenti – Stħarriġ ġudizzjarju – Portata – Evalwazzjoni ekonomika kumplessa – Stħarriġ tal-materjalità, tal-affidabbiltà u tal-koerenza tal-provi – Stħarriġ tal-kompletezza tad-data rilevanti
(Artikolu 102 TFUE)
(ara l-punti 267 sa 271)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Analiżi tal-kompetitur daqstant effiċjenti – Stħarriġ ġudizzjarju – Teħid inkunsiderazzjoni ta’ punti ta’ fatt jew ta’ liġi mhux ikkontestati matul il-proċedura amministrattiva – Ammissibbiltà
(Artikolu 102 TFUE)
(ara l-punti 273 sa 279)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Analiżi tal-kompetitur daqstant effiċjenti – Tnaqqis mogħti fil-forma ta’ servizz in natura – Determinazzjoni tal-valur tat-tnaqqis – Kriterji
(Artikolu 102 TFUE; Ftehim ŻEE, Artikolu 54)
(ara l-punti 309 sa 315)
Pożizzjoni dominanti – Abbuż – Tnaqqis għal esklużività jew għal fedeltà – Kapaċità ta’ restrizzjoni tal-kompetizzjoni u ta’ produzzjoni ta’ effetti ta’ esklużjoni – Analiżi tal-kompetitur daqstant effiċjenti – Insuffiċjenza tal-elementi ppreżentati insostenn ta’ din l-analiżi – Obbligu tal-Qorti Ġenerali li teżamina elementi oħra li jistgħu jistabbilixxu l-imsemmija kapaċità ta’ esklużjoni – Assenza
(Artikoli 102 u 263 TFUE)
(ara l-punti 328 sa 343)
Sunt
Permezz tas-sentenza tagħha, il-Qorti tal-Ġustizzja ċaħdet l-appell ippreżentat mill-Kummissjoni Ewropea mis-sentenza tal-Qorti Ġenerali tas‑26 ta’ Jannar 2022 (
1
) li permezz tagħha din tal-aħħar annullat parzjalment id-deċiżjoni tal-Kummissjoni li ssanzjonat lil Intel talli abbużat mill-pożizzjoni dominanti tagħha fis-suq dinji tal-mikroproċessuri billi implimentat strateġija ġenerali intiża li teskludi mis-suq il-kompetitur prinċipali tagħha. B’dan il-mod, il-Qorti tal-Ġustizzja qatgħet definittivament it-tilwima bejn Intel u l-Kummissjoni dwar dan is-suġġett sa mill‑2009, u vvalidat, f’dan il-każ, l-analiżi segwita mill-Qorti Ġenerali sabiex tagħti deċiżjoni dwar il-kapaċità ta’ esklużjoni tat-tnaqqis għal esklużività kkontestat li tagħha ma kinitx ipproduċiet il-prova b’mod suffiċjenti u, għaldaqstant, annullat il-konstatazzjoni ta’ ksur fuq dan il-punt. F’din l-okkażjoni hija għamlet preċiżazzjonijiet dwar il-portata tal-istħarriġ tal-legalità li għandha twettaq il-Qorti Ġenerali meta tintalab tagħti deċiżjoni dwar tali analiżi tal-effetti antikompetittivi potenzjali ta’ tali prattiki, kif ukoll fuq l-implimentazzjoni tal-as efficient competitor test (iktar ’il quddiem it-”test AEC”).
Permezz ta’ deċiżjoni tat‑13 ta’ Mejju 2009 (
2
), il-Kummissjoni Ewropea imponiet multa ta’ EUR 1.06 biljun fuq Intel, produttriċi ta’ mikroproċessuri, minħabba abbuż mill-pożizzjoni dominanti tagħha fis-suq dinji tal-mikroproċessuri (Central Processing Units) (
3
) ta’ arkitettura x86 (
4
) (iktar ’il quddiem iċ-“CPU x86”), bejn Ottubru 2002 u Diċembru 2007, li kien jikkonsisti fl-implimentazzjoni ta’ strateġija maħsuba sabiex teskludi l-kompetituri tagħha mis-suq.
Fid-deċiżjoni tagħha, il-Kummissjoni imputat lil Intel żewġ tipi ta’ aġir kummerċjali abbużivi fir-rigward tas-sieħba kummerċjali tagħha, jiġifieri restrizzjonijiet ovvji u tnaqqis kundizzjonali. Fir-rigward b’mod iktar partikolari ta’ dan tal-aħħar, Intel kienet allegatament tat tnaqqis lil erba’ manifatturi tat-tagħmir tal-informatika (Dell, Hewlett-Packard (HP), NEC u Leonovo), bil-kundizzjoni li dawn jixtru mingħandha ċ-ĊPUx86 tagħhom kollha jew kważi kollha. Bl-istess mod, Intel għamlet ħlasijiet lil distributur Ewropew ta’ apparati mikroelettroniċi (MSH) bil-kundizzjoni li dan tal-aħħar ibigħ esklużivament kompjuters mgħammra biċ-CPSx86 prodotti minn Intel. Dan it-tnaqqis u dawn il-ħlasijiet (iktar ’il quddiem it-“tnaqqis ikkontestat”) kienu jiżguraw il-fedeltà tal-erba’ manifatturi tat-tagħmir u ta’ Media-Saturn u b’hekk naqqsu kunsiderevolment il-kapaċità tal-kompetituri ta’ Intel li jikkompetu abbażi tal-merti taċ-CPU x86 tagħhom.
Permezz ta’ sentenza tat‑12 ta’ Ġunju 2014 (
5
), il-Qorti Ġenerali ċaħdet ir-rikors għal annullament ippreżentat minn Intel kontra d-deċiżjoni kontenzjuża fl-intier tagħha. Adita b’appell ippreżentat minn Intel, il-Qorti tal-Ġustizzja annullat is-sentenza inizjali permezz ta’ sentenza tas‑6 ta’ Settembru 2017 (
6
) u bagħtet lura l-kawża quddiem il-Qorti Ġenerali. Fis-sentenza tal-appell, il-Qorti tal-Ġustizzja kkonstatat li l-Qorti Ġenerali kienet ibbażat ruħha, kif kienet għamlet il-Kummissjoni, fuq il-premessa li t-tnaqqis għal fedeltà mogħti minn impriża f’pożizzjoni dominanti għandu, min-natura tiegħu stess, il-kapaċità li jkun ta’ restrizzjoni għall-kompetizzjoni, b’tali mod li ma kienx meħtieġ li jiġu analizzati ċ-ċirkustanzi kollha ta’ dan il-każ u lanqas ma kien meħtieġ, b’mod partikolari, li jitwettaq test AEC. Madankollu, peress li l-Kummissjoni xorta waħda kienet wettqet tali test u peress li dan kellu importanza reali fl-evalwazzjoni tal-kapaċità ta’ dan it-tnaqqis li jeskludi kompetitur effiċjenti daqs Intel, il-Qorti tal-Ġustizzja ddeċidiet li l-Qorti Ġenerali kellha teżamina l-argumenti kollha ta’ Intel magħmula dwar l-implimentazzjoni ta’ dan it-test mill-Kummissjoni, peress li din kienet obbligata tanalizza mhux biss l-importanza tal-pożizzjoni dominanti tal-impriża fis-suq rilevanti, ir-rata ta’ kopertura tas-suq mit-tnaqqis ikkontestat, il-kundizzjonijiet u l-modalitajiet għall-għoti ta’ dan it-tnaqqis, it-tul tiegħu u l-ammont tiegħu, iżda wkoll l-eżistenza eventwali ta’ strateġija intiża li teskludi l-kompetituri tal-inqas effiċjenti daqs din l-impriża.
Fis-sentenza appellata, il-Qorti Ġenerali tenniet min-naħa tagħha l-konstatazzjonijiet tas-sentenza inizjali dwar ir-restrizzjonijiet ovvji u n-natura illegali tagħhom fid-dawl tal-Artikolu 102 TFUE kif ukoll l-evalwazzjonijiet ta’ din is-sentenza dwar il-klassifikazzjoni tat-tnaqqis ikkontestat bħala “tnaqqis għal esklużività”.
Min-naħa l-oħra, hija eżaminat, konformement mal-punti ta’ liġi deċiżi mis-sentenza tal-appell, l-argumenti ta’ Intel ifformulati dwar l-implimentazzjoni tat-test AEC mill-Kummissjoni. B’dan il-mod, il-Qorti Ġenerali identifikat żbalji fl-applikazzjoni ta’ dan it-test mill-Kummissjoni fir-rigward tal-erba’ manifatturi tat-tagħmir u ta’ MSH. Fl-eżami tagħha hija identifikat ukoll ir-rata ta’ kopertura tas-suq mit-tnaqqis ikkontestat u t-tul tal-applikazzjoni tiegħu li kien jiġġustifika l-annullament parzjali tad-deċiżjoni kontenzjuża, sa fejn hija kklassifikat it-tnaqqis ikkontestat bħala prattiki li kienu jikkostitwixxu ksur tal-Artikolu 102 TFUE, kif ukoll l-annullament tal-multa imposta fuq Intel (
7
).
Il-Kummissjoni appellat mis-sentenza tal-Qorti Ġenerali. Hija sostniet, minn naħa, li kien hemm żbalji fl-eżami tat-test AEC mill-Qorti Ġenerali u, min-naħa l-oħra, il-ksur tal-portata tal-istħarriġ ġudizzjarju mwettaq mill-Qorti Ġenerali għall-finijiet tal-analiżi tal-kapaċità tat-tnaqqis ikkontestat li kien jirrestrinġi l-kompetizzjoni.
Il‑kunsiderazzjonijiet tal‑Qorti tal‑Ġustizzja
Il-Qorti tal-Ġustizzja qabelxejn indirizzat l-ilmenti espressi fil-kuntest tal-ewwel żewġ aggravji li kienu jirrigwardaw, essenzjalment, il-portata tal-istħarriġ ġudizzjarju li għandha twettaq il-Qorti Ġenerali għall-finijiet tal-analiżi tal-kapaċità tat-tnaqqis ikkontestat li jirrestrinġi l-kompetizzjoni. F’dan ir-rigward, hija qieset li l-Qorti Ġenerali ma setgħetx tiġi kkritikata li naqset milli teżamina jekk elementi tad-deċiżjoni kontenzjuża differenti minn dawk li fuqhom il-Kummissjoni bbażat ruħha sabiex tikkonstata ksur tal-Artikolu 102 TFUE kinux jippermettu li tintwera l-kapaċità tat-tnaqqis ikkontestat li jipproduċi effett ta’ esklużjoni antikompetittiv, peress li ma huwiex il-kompitu tal-Qorti Ġenerali li tissostitwixxi l-motivazzjoni tagħha għal dik tal-awtur tal-att li tiegħu hija tistħarreġ il-legalità. Barra minn hekk, fir-rigward tal-elementi u tal-atti tal-proċess li l-Qorti Ġenerali tista’ tieħu inkunsiderazzjoni fl-evalwazzjonijiet tagħha, il-Qorti tal-Ġustizzja fakkret li l-Qorti Ġenerali ma tistax tibbaża ruħha fuq elementi li ma jkunux ġew ikkomunikati lill-Kummissjoni matul il-proċedura amministrattiva u lanqas fuq elementi li ma jkunux jirriżultaw mid-deċiżjoni kontenzjuża. Issa, f’dan il-każ, l-eżami tal-motivi kkritikati tas-sentenza appellata ma wera ebda ksur tal-prinċipji hekk imfakkra.
Fuq l‑evalwazzjoni tat‑test AEC imwettaq mill‑Kummissjoni
Il-Qorti tal-Ġustizzja mbagħad analizzat suċċessivament l-ilmenti tal-Kummissjoni dwar l-eżami mill-Qorti Ġenerali tal-applikazzjoni tat-test AEC fir-rigward ta’ ċertu tagħmir.
Fir-rigward ta’ Dell, il-Qorti tal-Ġustizzja eżaminat b’mod iktar partikolari jekk il-Qorti Ġenerali wettqitx żball, kif sostniet il-Kummissjoni, fl-analiżi tal-provi li kienu jippermettu li jiġi kkontestat ir-riżultat tat-test AEC miksub mill-Kummissjoni.
F’dan il-każ, il-Kummissjoni użat it-test AEC sabiex tevalwa l-kapaċità tat-tnaqqis ikkontestat li jeskludi kompetitur li jkun effiċjenti daqs Intel mingħajr madankollu ma jokkupa pożizzjoni dominanti. F’dan ir-rigward, il-Qorti tal-Ġustizzja osservat li t-test AEC imwettaq kien intiż li jistabbilixxi l-prezz li kompetitur effiċjenti daqs Intel u li jkollu l-istess spejjeż bħal din tal-aħħar kellu jitlob għaċ-ĊPU x86 tiegħu sabiex jikkumpensa lill-manifatturi tat-tagħmir tal-informatika strateġiċi u lil MSH għat-telf tat-tnaqqis inkwistjoni, sabiex jiġi ddeterminat jekk, f’tali każ, dan il-kompetitur kienx għadu jista’ jkopri l-ispejjeż tiegħu.
Dan it-test kien għaldaqstant ibbażat fuq paragun bejn il-parti kontestabbli (
8
) u l-parti rikjesta (
9
) għal kull tagħmir informatiku kif ukoll għal MSH. F’dan il-kuntest, il-Qorti tal-Ġustizzja irrilevat li l-Kummissjoni bbażat ruħha fuq ipoteżijiet li kienu jimplikaw it-teħid inkunsiderazzjoni ta’ numru ta’ data ta’ ċifri.
Filwaqt li ppreċiżat il-livell ta’ prova meħtieġ sabiex l-impriża f’pożizzjoni dominanti tkun tista’ tikkontesta r-riżultat adottat mill-Kummissjoni, il-Qorti tal-Ġustizzja enfasizzat li din tal-aħħar ma setgħetx sempliċement tikkontesta l-eżattezza ta’ wieħed mill-kalkoli mwettqa fil-kuntest tat-test AEC, iżda kellha tistabbilixxi nuqqas jew żball ta’ natura li jbiddel ir-riżultat tat-test billi minn negattiv tgħaddih għal pożittiv, b’tali mod li toħloq dubju raġonevoli fir-rigward tal-fondatezza ta’ dan ir-riżultat adottat.
F’dan il-każ, il-Qorti tal-Ġustizzja nnotat li l-Qorti Ġenerali qieset, fil-kuntest tal-evalwazzjoni sovrana tagħha tal-provi prodotti minn Intel, li d-data rilevanti kollha li kellha tittieħed inkunsiderazzjoni sabiex tiġi evalwata l-parti kontestabbli ta’ Dell kienet tindika li din il-parti kontestabbli setgħet probabbilment tkun ogħla mir-rata ta’ 7.1 % adottata mill-Kummissjoni, li għażlet li tibbaża ruħha fuq parti mid-data biss, b’tali mod li r-riżultat tat-test AEC seta’ jiġi emendat, billi jgħaddi minn negattiv għall-pożittiv, li kieku din id-data kollha kienet ittieħdet inkunsiderazzjoni. Barra minn hekk, din il-parti kontestabbli kienet possibbli għall-Kummissjoni stess, li madankollu għażlet li tibbaża ruħha biss fuq ċerta data.
Għaldaqstant, il-Qorti Ġenerali setgħet validament tikkonstata li l-Kummissjoni ma kinitx uriet sal-grad rikjest mil-liġi l-fondatezza tal-evalwazzjoni tal-parti kontestabbli ta’ Dell.
Wara li ċaħdet ukoll l-ilmenti bbażati fuq żbalji ta’ liġi u fuq ksur tad-drittijiet tad-difiża tal-Kummissjoni fil-kuntest tal-eżami tat-test AEC fir-rigward ta’ HP, il-Qorti tal-Ġustizzja eżaminat l-ilmenti dwar l-eżami tat-test AEC fir-rigward ta’ Lenovo li kien jirrigwarda b’mod iktar preċiż l-evalwazzjoni tal-ammont tat-tnaqqis mogħti lil dan il-manifattur tat-tagħmir.
F’dan il-każ, parti mit-tnaqqis mogħti lil Lenovo minn Intel kienet fil-forma ta’ żewġ vantaġġi in natura, jiġifieri l-estensjoni tal-garanzija standard ta’ Intel ta’ sena u l-proposta ta’ użu aħjar ta’ pjattaforma ta’ distribuzzjoni ta’ Intel fiċ-Ċina.
Issa, kif ippreċiżat il-Qorti Ġenerali, il-portata u n-natura tat-tnaqqis ikkontestat mogħti kienu fatturi meħuda inkunsiderazzjoni fil-kalkolu tal-parti rikjesta sabiex jiġi ddeterminat ir-riżultat tat-test AEC. Konsegwentement, meta dan it-tnaqqis jingħata in natura, anki jekk parzjalment, ikun hemm lok li jiġi evalwat.
F’dan ir-rigward, il-Qorti tal-Ġustizzja ddikjarat li l-kumpens propost mill-kompetitur effiċjenti daqs Intel ma kellux neċessarjament jieħu l-forma ta’ servizz fi flus ugwali għall-valur tas-servizz in natura għall-klijent ikkonċernat iżda seta’ jikkonsisti f’servizz in natura ekwivalenti. Kien ukoll irrilevanti, mill-perspettiva suġġettiva tal-klijent, li l-valur tas-servizz ikun differenti mill-ispiża li l-kompetitur effikaċi daqs Intel kien ikollu jesponi sabiex jagħtiha lil dan il-klijent.
Konsegwentement, konformement mal-bażijiet tat-test AEC, kellu jiġi evalwat tnaqqis mogħti fil-forma ta’ servizz in natura billi jittieħed inkunsiderazzjoni kompetitur ipotetiku li kien ikollu struttura ta’ spejjeż analoga għal dik ta’ Intel. Il-Qorti tal-Ġustizzja żiedet li aġġustament ta’ din l-ispiża seta’ madankollu jkun neċessarju sabiex jittieħed inkunsiderazzjoni l-fatt li l-ispejjeż tal-kompetitur daqstant effiċjenti ikunu jistgħu jiġu affettwati minħabba l-fatt li dan ikun jissodisfa biss il-parti kontestabbli tal-klijenti, inqas importanti mill-parti inkontestabbli ta’ Intel.
Minn dan segwa li l-Kummissjoni, li ma rraġunatx billi ħadet inkunsiderazzjoni kompetitur ipotetiku li kapaċi jbigħ CPU x86 lil Lenovo filwaqt li offritilha vantaġġi in natura fl-istess kundizzjonijiet bħal Intel, kienet telqet minn premessa kuntrarja għall-bażijiet tat-test AEC espost fid-deċiżjoni kontenzjuża. Huwa għalhekk mingħajr ma ssostitwiet l-evalwazzjoni tagħha għal dik tal-Kummissjoni li l-Qorti Ġenerali enfasizzat fis-sentenza appellata inkoerenza interna fit-test AEC.
Fuq il‑konsegwenzi li kellhom jinsiltu mill‑iżbalji kkonstatati fil‑kuntest tat‑test AEC
Fl-aħħar nett, il-Qorti tal-Ġustizzja analizzat l-ilmenti tal-Kummissjoni fir-rigward tal-evalwazzjoni żbaljata mill-Qorti Ġenerali tal-konsegwenzi li kellhom jinsiltu mill-iżbalji kkonstatati fil-kuntest tat-test AEC.
F’dan il-kuntest, il-Qorti tal-Ġustizzja ppreċiżat il-portata tal-istħarriġ ġudizzjarju li għandha twettaq il-Qorti Ġenerali fil-kuntest tal-eżami tagħha tal-analiżi mwettqa mill-Kummissjoni dwar il-kapaċità ta’ esklużjoni tat-tnaqqis ikkontestat.
Skont ġurisprudenza stabbilita, l-elementi li jikkostitwixxu ksur għandhom jirriżultaw mill-motivazzjoni tal-att li jikkonstata l-ksur, peress li l-qrati tal-Unjoni ma jistgħux jemendawhom billi jissostitwixxu, fil-kuntest tal-istħarriġ tal-legalità msemmi fl-Artikolu 263 TFUE, il-motivazzjoni tagħhom għal dik tal-awtur tal-att inkwistjoni.
F’dan il-każ, il-Qorti Ġenerali qieset, mingħajr ma ġew ikkontestati mill-Kummissjoni fil-kuntest tal-appell l-elementi partikolari tal-evalwazzjoni tagħha, li din tal-aħħar kienet wettqet żbalji fit-test AEC, ma kinitx eżaminat debitament il-kriterju dwar ir-rata ta’ kopertura tas-suq u ma kinitx wettqet analiżi korretta tat-tul tat-tnaqqis ikkontestat.
Fid-dawl ta’ dawn l-evalwazzjonijiet, il-Qorti Ġenerali ma kellhiex l-obbligu li teżamina, permezz ta’ raġunament nieqes mill-iżbalji kkonstatati minnha fis-sentenza appellata, jekk it-tnaqqis ikkontestat kellux kapaċità li jeskludi kompetitur effiċjenti daqs Intel billi tibbaża ruħha, għall-finijiet ta’ dan l-eżami, fuq elementi differenti minn dawk li fuqhom kienet ibbażat ruħha l-Kummissjoni sabiex tistabbilixxi din il-kapaċità.
B’mod partikolari, is-sempliċi riferiment, fid-deċiżjoni kontenzjuża, indipendentement mill-konklużjonijiet li kellhom jinsiltu mit-test AEC, għat-tul li matulu Intel implimentat it-tnaqqis ikkontestat u għall-kalendarju tiegħu, ma kienx biżżejjed, fih innifsu, sabiex iservi ta’ bażi għal konklużjonijiet definittivi fir-rigward tal-effetti ta’ esklużjoni hekk prodotti. Il-Qorti Ġenerali lanqas ma kellha tieħu inkunsiderazzjoni l-kapaċità effettiva tal-kompetitur prinċipali ta’ Intel li jibqa’ fis-suq minħabba n-natura effiċjenti, innovattiva u attraenti tal-prodotti tiegħu, peress li din l-analiżi kienet indipendenti mit-test AEC.
(
1
)	Sentenza tas‑26 ta’ Jannar 2022, Intel Corporation vs Il‑Kummissjoni (T‑286/09 RENV, EU:T:2022:19, iktar ’il quddiem is-“sentenza appellata”).
(
2
)	Deċiżjoni tal-Kummissjoni C(2009) 3726 final tat‑13 ta’ Mejju 2009, dwar proċedura għall-applikazzjoni tal-Artikolu [102 TFUE] u tal-Artikolu 54 tal-Ftehim ŻEE (Każ COMP/C-3/37.990 – Intel) (iktar ’il quddiem id-“deċiżjoni kontenzjuża”.
(
3
)	Il-proċessur huwa komponent essenzjali ta’ kull kompjuter, kemm għall-prestazzjoni ġenerali tas-sistema kif ukoll għall-ispiża globali tal-apparat.
(
4
)	Il-mikroproċessuri użati fil-kompjuters jistgħu jinqasmu f’żewġ kategoriji, jiġifieri l-mikroproċessuri x86 u l-proċessuri bbażati fuq arkitettura oħra. L-arkitettura x86 hija standard imfassal minn Intel li jippermetti l-funzjonament tas-sistemi operattivi Windows u Linux.
(
5
)	Sentenza tat‑12 ta’ Ġunju 2014, Intel vs Il‑Kummissjoni (T‑286/09, EU:T:2014:547, iktar ’il quddiem is-“sentenza inizjali).
(
6
)	Sentenza tas‑6 ta’ Settembru 2017, Intel vs Il‑Kummissjoni (C‑413/14 P, iktar ’il quddiem is-“sentenza tal-appell”).
(
7
)	Peress li qieset li ma kinitx f’pożizzjoni li tidentifika l-ammont tal-multa relatat biss mar-restrizzjonijiet ovvji, il-Qorti Ġenerali annullat fl-intier tiegħu l-artikolu tad-deċiżjoni kkontestata li impona fuq Intel multa fl-ammont ta’ EUR 1.06 biljun għall-ksur ikkonstatat.
(
8
)	Din l-espressjoni tindika, f’dan il-każ, il-parti mis-suq li l-klijenti ta’ Intel kienu disposti u f’pożizzjoni li jittrasferixxu l‑provvista tagħhom lejn fornitur ieħor, li kienet neċessarjament limitata, fid-dawl, b’mod partikolari, tan-natura tal-prodott kif ukoll tal-immaġni tat-trade mark u tal-profil ta’ Intel.
(
9
)	Din l-espressjoni tindika, f’dan il-każ, il-parti tal-bżonnijiet tal-klijent li kompetitur effiċjenti daqs Intel kellu jikseb sabiex ikun jista’ jaċċedi għas-suq mingħajr ma jsofri telf.